વિસનગર તાલુકા પંચાયતની પ્રમુખ અને ઉપપ્રમુખની ચુંટણીને લઈ છેલ્લા બે અઠવાડીયાથી તાલુકામાં ભારે રાજકીય હલચલ મચી હતી. પ્રમુખ અને ઉપપ્રમુખના એકથી વધારે ફોર્મ ભરાતા કોંગ્રેસમાં બળવો થયો હોવાનુ જણાયુ હતુ. બન્ને તરફ કેમ્પ થયા હતા. આખી રાત સભ્યોની ખેંચતાણ બાદ બીજા દિવસે પ્રમુખ અને ઉપપ્રમુખની ચુંટણીમાં કોંગ્રેસના ઉમેદવાર બાર મતે ચુંટાતા કોંગ્રેસના બળવાખોર સભ્યો અને ભાજપની મશીનરી સામે તાલુકા કોંગ્રેસ પ્રમુખ પશાભાઈ પટેલની કુનેહથી તાલુકા પંચાયતમાં કોંગ્રેસનો દબદબો યથાવત રહ્યો હતો. પ્રમુખ પદે પ્રવિણભાઈ રેવાભાઈ પટેલ અને ઉપપ્રમુખ પદે બઈશાબબા રણજીતસિંહ ચાવડા ચુંટાતા કોંગ્રેસે મોટો જંગ જીત્યો હોવાની ખુશાલી વ્યક્ત કરી હતી. બીજાજ દિવસે કોંગ્રેસે તાત્કાલીક અસરથી બળવો કરનાર ૬ સભ્યોને સસ્પેન્ડ કરતા કોંગ્રેસી કાર્યકરોમાં પંચાયતની ચુંટણીની જીત કરતા પણ વધારે ખુશીનો માહોલ જોવા મળ્યો હતો.